b'\n_START_ARTICLE_\nHMS Aphis\n_START_SECTION_\nPalvelus\n_START_PARAGRAPH_\nHMS Aphis tuki tykkitulella maavoimien operaatioita Tonavalla vuonna 1917, jolloin sen tukikohtana oli Bukarest. Alus oli Tonavalla aina vuoteen 1919 asti, jolloin se siirrettiin Kiinan laivastoasemalle. Kiinassa alus liitettiin Jangtsen laivueeseen (engl. Yangtse Flotilla) esittelem\xc3\xa4\xc3\xa4n brittil\xc3\xa4isen imperiumin l\xc3\xa4sn\xc3\xa4oloa joella. Alus palveli Kiinassa aina kes\xc3\xa4kuuhun 1940 asti, jolloin se siirrettiin V\xc3\xa4limeren laivastoon._NEWLINE_Alus tuki 9. joulukuuta 1940 yhdess\xc3\xa4 monitori HMS Terrorin ja tykkiveneiden HMS Ladybirdin ja HMS Gnatin kanssa brittil\xc3\xa4isen 8. armeijan etenemist\xc3\xa4 tulittamalla Tobrukissa olevia Italian armeijan kohteita. Alukset toistivat Tobrukin sataman tulittamisen 12. joulukuuta._NEWLINE_Alus tulitti 21. helmikuuta yhdess\xc3\xa4 Australian laivaston h\xc3\xa4vitt\xc3\xa4jien HMAS Stuartin, HMAS Vampiren ja HMAS Voyagerin kanssa Tobrukia. Se tuki 9. huhtikuuta brittil\xc3\xa4isen 8. armeijan vet\xc3\xa4ytymist\xc3\xa4 tulittamalla Bombaa ja Gazalaa._NEWLINE_Alus siirrettiin huhtikuussa 1943 Maltalle. Alus tuki 31. toukokuuta hy\xc3\xb6kk\xc3\xa4yst\xc3\xa4 Pantellarialle (operaatio Corkscrew). Se vapautettiin 13. kes\xc3\xa4kuuta operaatiosta, mink\xc3\xa4 j\xc3\xa4lkeen se palasi Maltalle valmistautumaan Sisilian maihinnousuun. Alus m\xc3\xa4\xc3\xa4r\xc3\xa4ttiin elokuussa tukemaan Calabrian maihinnousua. Alus liitettiin 13. elokuuta tukiosastoksi yhdess\xc3\xa4 tykkivene HMS Scarabin sek\xc3\xa4 monitoreiden HMS Erebuksen, HMS Robertsin ja HMS Abercrombien kanssa tulittamaan rannikkoa Reggio Calabriasta Passaroon (operaatio Baytown). Tulitukiosasto ampui 2. syyskuuta tulivalmistelun brittil\xc3\xa4isen XIII armeijakunnan maihinnousualueelle, ja seuraavana p\xc3\xa4iv\xc3\xa4n\xc3\xa4 se tuki varsinaista maihinnousua. Alus palasi tukitoiminnan p\xc3\xa4\xc3\xa4tytty\xc3\xa4 Maltalle._NEWLINE_Aphis m\xc3\xa4\xc3\xa4r\xc3\xa4ttiin Yhdysvaltain laivaston alaisuuteen Etel\xc3\xa4-Ranskaan teht\xc3\xa4v\xc3\xa4n maihinnousun ajaksi (operaatio Dragoon). Alus vapautettiin 18. elokuuta operaatiosta, mink\xc3\xa4 j\xc3\xa4lkeen se palveli vuoden lopun Adrianmerell\xc3\xa4 tukikohtanaan Ancona._NEWLINE_Alus m\xc3\xa4\xc3\xa4r\xc3\xa4ttiin kes\xc3\xa4kuussa 1945 Tyynelle valtamerelle, ja se saapui Manukseen elokuussa. Alus liittyi brittil\xc3\xa4iseen Tyynenmeren laivastoon vasta Japanin antauduttua. Se l\xc3\xa4hetettiin Singaporeen, jossa se poistettiin palveluksesta. Alus sijoitettiin poistolistalle vuonna 1946, ja se myytiin romutettavaksi toukokuussa 1946 Singaporessa.'